Den tidligere borgmester og postmester på Mors, Knud Aage Larsen, er død 84 år gammel.

Knud Aage Larsen blev i 1986 medlem af Morsø Kommunalbestyrelse og var konservativ borgmester på Mors i otte år fra 1990 til 1998. I ni år - fra 1998 til 2006 - var han medlem af Viborg Amtsråd. Knud Larsen har været medlem af og støtte i Mors-Thy Håndbold og medlem af og medstifter af Erhvervsklubben i Mors-Thy Håndbold. - Knud var den første formand i Erhvervsklubben, som han også har en stor del af æren for at starte den op. Han gik altid forrest med sin store personlighed og sit engagement. Han blev Erhvervsklubbens første æresmedlem, og vi kommer til at savne ham meget, siger formand for MTH's Erhvervsklub og Jesperhus-direktør Peter Overgaard. Knud Larsen var født i Holsted ved Esbjerg, men voksede op og gik i skole i Aarhus. Han blev uddannet i det gamle P & T og blev i 1978 udnævnt til postmester i Nykøbing Mors. Knud Aage Larsen blev 84 år gammel.